লিঙ্গবৈষম্যের অনেকগুলো কারণ আছে। প্রত্যেকটি কারণ এবং সমাধান এই একটা লেখায় আলোচনা করা সম্ভব নয়। কিন্তু আলোচনা করা জরুরি। এবং আমি বিশ্বাস করি যে আমার চাইতে অনেক বড় বড় মানুষ আছেন, যাঁরা এই আলোচনা করছেন এবং করবেন, সমাধানও বের করবেন। তবে একজন পুরুষের দৃষ্টিকোণ থেকে আমার মনে হয়েছে যে নারীর দৈহিক এবং যৌন পরিচয়ের বাইরে যে আরও পরিচয় আছে, সে ব্যাপারে হয়তো আমাদের নিজেদের আরও শিক্ষিত করতে হবে। এই বিষয়টা যদি আমরা মনেপ্রাণে ধারণ না করতে পারি, তাহলে পুরুষ হিসেবে নারীর সমান মর্যাদা আমরা কখনোই দিতে পারব না। আমি অনেক জায়গায় বলি যে হয়তো বৈষম্য দূরীকরণের ব্যাপারে আমাদের অন্যতম চ্যালেঞ্জ এটাই। একজন পুরুষের ব্যক্তিগত বা পেশাগত চরিত্র নিয়ে যখন সমালোচনা করা হয়, তখন প্রায় কখনোই তার দৈহিক বা যৌন সক্ষমতার কথা উঠে আসে না। কিন্তু লক্ষ করে দেখবেন যে একজন নারীর সমালোচনা শুরুই হয় এসব বিষয় নিয়ে। তার মানে হচ্ছে শরীর এবং যৌনতার বাইরে যে নারীর আরও অনেক বড় পরিচয় আছে সে ব্যাপারটি আমরা সমাজ হিসেবে বিশেষ করে পুরুষ সমাজ হিসেবে মনেপ্রাণে গ্রহণ বা ধারণ করতে পারিনি। এবং এটা যত দিন আমরা না করতে পারব, তত দিন বৈষম্য দূর করাটা এক অবাস্তব স্বপ্ন হয়েই থাকবে।